Hundrað og sautján manns greindust með covid í gær samkvæmt bráðabirgðatölum, þar af var rúmlega helmingur í sóttkví. Skemmtistað í miðborg Reykjavíkur var lokað í nótt vegna brots á sóttvarnalögum.
Af þeim 117 greindust fimm á landamærunum og voru 65 í sóttkví við greiningu. Núna eru 1.775 í einangrun vegna covid og 2.327 í sóttkví. Laust fyrir klukkan eitt í nótt hafði lögreglan á höfuðborgarsvæðinu afskipti af skemmtistað í miðborg Reykjavíkur, en 50 manns voru á staðnum, en samkvæmt reglugerð áttu síðustu gestir að yfirgefa staðinn klukkan 23 eða tveimur klukkustundum fyrr. Málið er til meðferðar hjá embættinu, en Skúli Jónsson aðstoðaryfirlögregluþjónn segir sektargreiðslur það úrræði sem lögreglan hafi.
Skúli segir að hingað til hafi ekki verið gripið til þess ráðs að svipta staðina leyfi fyrir brot af þessu tagi.
Ákveðið hefur verið að takmarka heimsóknir á Umdæmissjúkrahús Austurlands í Neskaupstað og hjúkrunarheimili eftir að smit greindist hjá starfsmanni þar. Allir starfsmenn sem voru við vinnu síðastliðna daga voru skimaðir í gær. Þetta kemur fram í tilkynningu frá aðgerðastjórn á Austurlandi. Um sjötíu sýni voru tekin sem send verða til Reykjavíkur í dag. Ekki er búist við niðurstöðum fyrr en seint í kvöld. Opnað var í sýnatöku á Egilsstöðum frá hálftólf í dag til hálftvö og eru allir sem gruna að þeir kunni að vera útsettir fyrir smiti hvattir til að bóka skimun á heilsuveira.is
Kársnesskóla í Kópavogi var lokað fyrir helgi eftir að smit greindist í skólanum. Alls greindust rúmlega 50 smit, þar af fimm hjá starfsmönnum. Björg Baldursdóttir skólastjóri segir að fundað hafi verið með almannavörnum í gær og er talið að tekist hafi að komast í veg fyrir smitin og að skólinn verði opnaður á ný á morgun.
Skólastarf verður því með nokkuð eðlilegum hætti, en þó með aðeins hertari reglum.
Eitthundrað og sautján kórónuveirusmit greindust í gær og voru sextíu og fimm í sóttkví. Lögreglan á höfuðborgarsvæðinu lokaði skemmtistað í miðborg Reykjavíkur í nótt tveimur tímum eftir heimilaðan afgreiðslutíma. Búið er að takmarka heimsóknir á Umdæmissjúkrahús Austurlands eftir að smit greindist hjá starfsmanni.